Capitec-kliënte vies oor stelselproblemeCapitec-bank (Argieffoto / Maroela Media) Kliënte van Capitec-bank spoeg vuur omdat hulle nou al langer as 24 uur probleme met die bank se aanlyn stelsel ondervind en het hulle tot sosiale media gewend om uiting aan hul frustrasies te gee. Capitec het op Facebook om verskoning gevra vir die probleem en aangedui dat kliënte steeds met hul kaarte kan betaal en van kitsbankdienste gebruik maak. “Ons ondervind steeds ŉ infrastruktuurprobleem met ons sentrale stelsels wat ons bankkanale ondersteun. Ons besef dis ŉ aaklige ervaring vir ons kliënte en vra om verskoning vir enige ongerief onder kliënte wat oor die afgelope 24 uur probeer het om van ons bank-app, USSD-betaaldiens en internetdienste gebruik te maak. “Ons is daartoe verbind om die probleem so gou moontlik uit te klaar en het ŉ span met tegnologiese kundiges wat daaraan werk,” lui die inskrywing op Facebook. Verskeie kliënte het op Facebook gekla dat hul werknemers nie die lone ontvang het wat aanlyn aan hulle betaal is nie. Sane Stofile KaBambisa, ŉ Facebook-gebruiker, sê hoewel hulle aan werkers probeer verduidelik dat die “app af is”, maak dit weinig verskil aangesien hierdie werkers ook rekeninge het om te betaal. Mpume Bhecha het Vrydagoggend gesê sy wag steeds vir haar lone en dat sy daarop staatmaak om vir vervoer te betaal en kos vir haar gesin te koop. Capitec-kliënte wat Donderdag en Vrydag aanlyn inkopies wou doen – insluitend op Takealot – is ook gevra om op ŉ ander manier te betaal. Daar was verder verskeie klagtes op Facebook dat kliënte vir koopkrag en lugtyd betaal het, maar dit nooit ontvang het nie. Kliënte wou ook weet waarom dit die bank twee dae neem om ŉ probleem op te los. Talle kliënte het Vrydag gedreig om na ander banke te skuif, terwyl sommige mense begrip met Capitec se situasie getoon het. “Ek verstaan die frustrasie, maar mense moenie vergeet dat dit tegnologie is nie. Daar gaan altyd tegnologiese probleme by elke bank of netwerkdiensverskaffer wees. Kom ons wees verdraagsaam en hoop dit word gou uitgeklaar,” het Surprise Mathebula gesê. Sommiges het egter gevra waarom hulle as kliënte begrip moet toon, terwyl banke nie begrip het vir kliënte se probleme nie. Capitec het nie aangedui wanneer die probleem uitgeklaar sal wees nie.